
13 юни 2006 г.

Проф. д-р Борислав Борисов е новият член на УС на БНБ

Днес, 13 юни 2006 г., встъпи в длъжност новият член на Управителния съвет на Българска народна банка проф. д-р Борислав Борисов. Проф. Борисов бе назначен от президента Георги Първанов на 20 април, когато положи и изискваната според закона клетва. Новият член на Управителния съвет е професор от 2004 г., ректор на Университета за национално и световно стопанство от 2003 г. Мандатът му бе връчен и започна да тече от днес.

Проф. д-р Борисов встъпи в длъжност на мястото на проф. д-р Гарабед Минасян, чийто втори мандат като член на УС на БНБ изтече днес. Проф. д-р Минасян бе негов член от 1997 г. Управителният съвет на БНБ оценява като безспорно успешни двата мандата на проф. Минасян, особено по време на кризата от 1997 г. Тази оценка намери израз и в удостояването му от президента Георги Първанов с орден “Стара планина” втора степен за изключително големите му заслуги към България в областта на икономическите науки.

